"Kaamos ei ole vain tummaa ja mustaa. Siinä voi nähdä monia syviä värejä".

Vaikka vuodenkierrossa mennäänkin jo valoa kohti, niin Lapissa kaamos on yhä kintereillä. Päivä avautuu vain lyhyeksi siniseksi hetkeksi ja taas kohta pimenee. Joitakin ahdistaa talven valottomin aika, joitakin se taas voimaannuttaa ja innostaa.

Kemijärveläinen taidemaalari Kirsti Kata kuuluu jälkimmäisiin. Hän sanoo tuntevansa kaamoksessa "ihanan rauhan, joka kietoo hänet kuin pumpuliin". Talven hämärästä voi pilkistää syviä ja kirkkaitakin värejä, hän sanoo.

Idyllinen ympäristö

Kirsti Kata sanoo pitävänsä pienestä ja idyllisestä asuinympäristöstään, mutta tähdentää, että tekemistä pitää olla. Ja sitä sieltä hänen miljööstään löytyy; puiden hakua, veden kantoa, saunan lämmitystä, lintujen ruokkimista, koirien ulkoiluttamista ja siinä sivussa maalaamista.

Kirsti Kata tuli Tampereelta Lappiin ja Kemijärvelle kymmenkunta vuotta sitten. Hän ei oikein itsekään osaa sanoa, että mistä oikusta pohjoiseen lähti, mutta lähti ja on viihtynyt. Tuli töihin rautakauppaan.

Talo kuin suoraan sadusta. Kirsti Katan taiteilijamiljöö Kemijärven Oinaalla on on idyllinen paikka. Kuva: Esko Puikko / Yle Esko Puikko / Yle

Muutama vuosi sitten Kata osti pienen talon Kemijärveltä, metsän keskeltä Oinaan kylästä ja peruskorjasi sen asunnokseen. Hirsinen talo on nätti kuin mikä - sellainen täysiverinen mummon mökki. Se on päältä kelta-punamultainen ja sisältä talo on tunnelmaa täynnä ja aistikkaasti sisustettu. Entisessä muhavintissä on nyt vieraskammari ja taiteilijan ateljee. Uuden pihasaunankin hän rakensi.

Luonto ja eläimet kiinnostavat

Ateljeen ikkunasta näkyy pakkasen huurruttama metsä. Luonto on taiteilijalle tärkein inspiraation lähde.

– Se vain on jännää, että talvella tykkään maalata kesäisiä aiheita ja kesällä talvisia. Onko niin, että aiheeseen on helpompi tarttua, kun siihen on etäisyyttä, taiteilija pohdiskelee.

Kirsti Kata tykkää maalata eläinkuvia. Eläinaiheisia tauluja on syntynyt paljon vuosien varrella. Niitä ovat sitten ystävät ja tutut ostaneet ja lahjaksikin saaneet. Kysyntää on; kotiin seinälle on jäänyt vain muutama taulu.

Taidemaalari Kirsti Kata on liikkunut paljon poromailla. Sieltä hänen matkaansa on tarttunut taulujen aiheita. Esko Puikko / Yle

– Nyt Lapissa ollessani myös ihmiskuvaukset ovat ruvenneet minua kiinnostamaan. Ei vain pelkkä figuri, vaan yritän saada esille myös ihmisen luonteen ja ajatukset. Täällä pohjoisessa minulla on syntynyt aivan uudenlainen yhteys ihmisiin, hän sanoo.

Terapiaa koko vartalolle

Kirsti Kata kuvailee, että taidemaalaus on hänelle kokovartaloterapiaa. Kivulias selkärappeumakin siinä unohtuu, kun siveltimeen tarttuu. Ja kun ei ole mitään saneltua aikataulua, niin päivänsä hän käyttää niinkuin parhaalta tuntuu. Joskus taiteillessa menee kuusikin tuntia.

Kirsti Kata kertoo piirtäneensä koko ikänsä. 12-vuotiaana hän sai ensimmäiset öljyvärit. Hän maalasi niillä harvakseltaan, mutta vasta Lappiin tultuaan rupesi aktiivisemmin taiteilemaan. Näyttelyitäkin on ollut.

– Laskeskelin, että olisiko viimeisten seitsemän vuoden aikana tullut tehdyksi jo pitkälti toistasataa työtä.